Mai mulți sibieni au intervenit și au sunat miercuri după-masă la 112 și la Animal Life, după ce au văzut un bărbat târând un câine legat de mașină.

Un agent de pază din Parcul Industrial Șura Mică a decis să își ia câinele cu el în timpul unei mutări. Problema este că animalul a fost legat cu un lanț de mașină și târât aproximativ 700 de metri pe asfalt. Echipa Animal Life a preluat câinele care acum este stabil.

Scene demne de filme horror miercuri seară în Șura Mică. Un cățel a fost târât pe stradă de către o mașină între orele 18:00 și 19:00, în Parcul Industrial. Pentru că se muta de la un post la altul și mașina lui era plină cu obiecte personale, un bărbat care lucrează ca agent de pază a decis să își lege câinele cu un lanț de mașină și să îl tragă după el. Bărbatul nu a conștientizat gravitatea faptei, deși câinele zăcea rănit și erau urme de sânge pe șosea, în total animalul fiind târât aproximativ 700 de metri. Sătenii care l-au văzut s-au sesizat imediat. Un grup de patru copii, care se plimbau cu bicicleta, au fost cei care au intervenit primii, mai apoi s-a alăturat o familie din vecinătate. Oamenii au sunat la Animal Life pentru ajutor și la Poliție.

Poliția a venit din Șelimbăr pentru a prelua cazul. Echipa Animal Life a intervenit imediat, câinele a fost preluat și dus la veterinar de urgență. În acest moment câinele este stabil, însă pernițele i-au fost smulse. Norocul animalului a fost vârsta, este tânăr, și faptul că are un strat gros de blană care l-a apărat.

Animal Life spune că animalul de companie nu are cip, sau nu a fost găsit încă, iar din acest motiv el nu are proprietar din punct de vedere legal. Luând în considerare condiția în care a fost recuperat câinele este foarte greu de revendicat. Animalul este ținut într-un spațiu steril din cauza rănilor de la pernițe. Se află sub tratament, a fost bandajat și este curățat în fiecare zi.

“Nu înțeleg de ce aceste lucruri se întâmplă câinilor foarte blânzi. Nu mai are pernițe și are răni provocate de târâtul pe asfalt. Cel mai fain lucru la el este că se lasă trat și pansat ca un om mare. Sperăm că dacă tot a pățit nenorocirea asta să își găsească o familie foarte bună. Medicul veterinar a făcut scrisoare de constatare. Noi ne așteptam să se fi distrat un maniac, dar nu a fost cazul. Mă bucur foarte tare că oameni care au intervenit au fost foarte curajoși și prompți. De multe ori problema este că nu intervine nimeni. Implicarea asta mie îmi arată că ceva se schimbă în bine. Nu știu cât va dura recuperarea, dar el este ținut în carantină datorită pernițelor decapate”, explică Andreea Roseti, președinte Animal Life

În cazul în care cățelul ar fi fost pui, sau bătrân, și ar fi avut blana scurtă situația ar fi fost mult mai gravă. Momentan se află în îngrijirea echipei Animal Life care îl vor propune spre adopție după recuperare. “Este foarte adoptabil, este de talie mare, mascul și tinerel”, îi face reclamă Andreea.

În aceste cazuri este foarte importantă promptitudinea oamenilor. Poliția trebuie sesizată imediat, reprezentanții Animal Life specificând faptul că ei se ocupă doar de vindecarea și protejarea animalelor după aceste nefericite evenimente.

Reprezentanții Inspectoratului de Poliție al Județului Sibiu au identificat deja paznicul și o anchetă este în desfășurare.

Sursa foto: Animal Life